google/wiki40b huggingface dataset:
הדרור

העלילה

בשנת 2019, האנושות מגלה הוכחות לקיומם של חיים מחוץ לכדור הארץ, כאשר עמדת האזנה בפוארטו ריקו קולטת שידור של שירה מופלאה מפלנטה שלימים ידועה בשם ראחאט. בעוד מדינות העולם מתווכחות באומות המאוחדות במשך שנים כיצד להגיב לגילוי, ואיך לנהל סנריו של מגע ראשון, החברה הישועית מארגנת בשקט משלחת מדעית משלה. מה שהישועים מגלים הוא מעבר להבנתם, ומעורר בהם את השאלה הקיומית "מה משמעות הדבר להיות אנושי". התוצאות הרות האסון של המשלחת - אשר על כל צעד ושעל פעלה באופן המוסרי ביותר שיכלה - מעוררות גם הן שאלות מוסריות שורשיות.

ביקורת

ננסי פרל, מבקרת בכתב העת Library Journal, טענה שהספר סווג בטעות כמדע בדיוני, כי הוא באמת "רומן פילוסופי על טבע הטוב והרע, ומה קורה כאשר אדם מנסה לעשות את הדבר הנכון מהסיבות הנכונות ובסופו שם דבר גורם לנזק בל ישוער".
בכתב העת הקתולי, Commonweal, כתב פול קיו קיין שראסל עשתה מחקר מדוקדק על ההיסטוריה של המיסיונים הישועיים ועל רוחניות ישועית. הוא מוסיף, "ראסל, בעדינות, מעלה חששות לגבי הדרכים שבהן תרבויות מתוחכמות מספרות לעצמן סיפורי כיסוי כדי להצדיק את הפעולות שלהן אשר גובות מחיר נורא מאחרים".
הביקורת ב-Kirkus Reviews קראה ל"הדרור" "ספר ביכורים מבריק", והסופרת קולין מקאלוג כתבה בביקורתה בניו יורק טיימס שזוהי "יצירת סיפורת מעוררת, מרתקת ומוסרית".

עיבודים

במרץ 2006 הוכרז כי האחים וורנר רכשו את הזכויות לספר, עבור חברת ההפקה של בראד פיט, ושפיט עצמו ישחק את התפקיד של סנדוז, והתסריטאי מייקל סייצמן יעבד את הרומן לסרט.
מאז, מרי ראסל ביטלה את כל הזכויות הקולנועיות, מתוך אמונה כי הוליווד לא תוכל לעשות סרט שנאמן לספר. היא כתבה בעצמה תסריט, יחד עם העוזרת שלה קרן הול, אבל הבינה שיש אך סיכוי קטן שהתסריט שלה יופק.
ב-2014, רשת AMC הודיעה על פיתוח סרט טלוויזיה בעיבוד של הספר.
וינצ'נזו לנצ'יה

ביוגרפיה

לנצ'יה נולד בכפר "Fobello"  סמוך לטורינו, במחוז פיימונטה בממלכת איטליה. הבן הרביעי (אחות אחת ושני אחים) ממשפחה עשירה, שבה אביו, קאווליר ג'וזפה לנצ'יה, היה יזם שעשה את הונו על ידי הפקת בשר משומר ואגוזי מרק.
מגיל צעיר, התעניין לנצ'יה במכונות ובהנדסה. משנת 1898 עבד כמנהל חשבונות - ובעקיפין כמכונאי - בסדנת טורינו של ג'ובאני בטיסטה צירנו , שבנתה לראשונה אופניים, ועסקה ביבוא אופניים בטורינו.
בשנת 1899 בנתה הסדנה אב טיפוס של מכונית. המכונית עוררה התלהבות רבה בהצגתה, וכדי לייצר אותה בקנה מידה תעשייתי, נוסדה "Fabbrica Italiana Automobili Torino", הידוע גם בראשי תיבות של פיאט, אשר רכשה את הסדנה הקטנה כולל העובדים. לאחר תקופה ראשונית כנהג בדיקה החל לנצ'יה להשתתף במרוצי מכוניות מקומיות.
עד 1908 היה לנצ'יה נהג מרוצים, ולאחר שהיה מעורב במספר תאונות נהיה מאד מפורסם.
בשנת 1906 הקים את חברת המכוניות לנצ'יה.
המכונית הראשונה שבנה בשנת 1907, והוצגה בשנת 1908, הייתה לנצ'יה אלפא, אשר כללה טכנולוגיה חדשנית.
לנצ'יה אשר היה מעורב בכל הליכי התכנון, עיצוב וייצור הוציא מודלים פורצי דרך כגון "לנצ'יה Lambda"  ולנצ'יה אפריליה (לפני מותו).
מכוניות החברה הצטיינו בחדשנות הנדסית, פאר וביצועים וזכו להצלחות באירועי ספורט מוטורי.
בשנת 1922 לנצ'יה תמך כלכלית בבניית מסלול המרוצים הלאומי מונזה .
לנצ'יה נפטר מהתקף לב ב־15 בפברואר 1937, לפני שלנצ'יה אפריליה הושלמה בייצור מלא. נטמן בפובלו .
אשתו אדל מיגליטי ובנם ג'אני המשיכו את הניהול של יצרן הרכב "לנצ'יה" עד שנת 1955.

מרוצי מכוניות

בשנת 1904 זכה פעמיים במרוץ "Susa-Moncenisio" .
בשנת 1904 במרוץ "Florio Cup" הגיע למהירות של 115.7 קמ"ש.
בשנת 1906 זכה ב"גביע הזהב" במילנו כשהוא נוהג בדגם "פיאט 28–40 HP" .
בשנת 1906 הוביל במרוץ "1906 French Grand Prix"  בלה מאן, בזמן של 53 דקות ו-42 שניות.

משפחה

בשנת 1922 התחתן עם מזכירתו אדל מיגליטי, לזוג נולדו שלושה ילדים: אנה מריה, ג'אני ואליונורה.
תסמונת רומהלד

תסמונת רומהלד (Roemheld syndrome, או בקיצור: RS. לעיתים: תסמונת בטן-לב או תסמונת לב-בטן, gastric-cardia) תוארה לראשונה בידי לודוויג פון רומהלד (1871–1938) ונקראת על שמו. 
התסמונת מתארת מצבים שבהם מחלות במערכת העיכול או הבטן, נמצאות קשורות לסימפטומים לבביים כמו דופק מואץ והפרעות קצב, כשבדרך כלל אין מקור קרדיאלי לתסמינים, מה שעשוי לגרום לאי-ודאות ואבחנה מוטעית של מצב המטופל.
ההפרעה השכיחה שתוארה בידי רומהלד, היא הצטברות גז בקיבה, שגורמת לכך שהקיבה תפעיל לחץ על הלב ועל העצב התועה (הוואגוס), מה שמוביל לתחושה רעה וסחרחורות. במצבים קיצוניים, נכנס הלוקה בתסמונת גם להתקפי חרדה, קשיי נשימה וכאבי חזה. מאחר שמקור התסמינים אינו קרדיאלי, מאובחנים הלוקים בתסמונת פעמים רבות כסובלים מהפרעה נפשית כמו חרדת יתר, בעוד שבפועל עליהם לפעול להפחתת הנפיחות במערכת העיכול שלהם, על ידי שיקום אוכלוסיית החיידקים במערכת העיכול והפחתת צריכת אלכוהול.
סמל מלזיה

סמל מלזיה (במלאית: Jata Negara) כולל מגן שמשני צדדיו שני טיגריסים מלאיים תומכים. בראש המגן ניצב חצי סהר צהוב וכוכב לו 14 קצוות. מתחת המגן מופיע קלף ועליו מוטו המדינה במלאית באותיות לטיניות ובג'אווי: "אחדות היא חוזק" ("ברסקוטו ברטאמבה מוטו" - "Bersekutu Bertambah Mutu").
הצבע הצהוב שעל חצי הסהר והכוכב מסמלים את בית המלוכה של מלזיה. חצי הסהר מסמל את האסלאם - דת המדינה, והכוכב בעל 14 הקצוות מסמל את 13 מדינות מלזיה ואת הטריטוריות הפדרליות של מלזיה (בעבר סימל הכוכב את 14 המדינות אשר כללו גם את סינגפור. כאשר סינגפור עזבה את מלזיה לא שונה הכוכב, אולם הוחלט שבמקומה יסמל הכוכב גם את הטריטוריות הפדרליות).
הנמרים התומכים במגן הם סמלים מלאיים מסורתיים אשר הופיעו על הסמל המדינות הפדרליות של מלאיה ושל פדרציית מלאיה. הנמרים מסמלים עוצמה ואומץ.
בראש המגן מופיעות חמש קריסים (חרבות גליות) המסמלות את חמש המדינות שלא נכללו במדינות הפדרליות של מלאיה (המדינות הלא פדרליות של מלאיה: ג'והור, טרנגנו, קלנטן, קדה ופרליס). מתחת החרבות ארבעה מלבנים בצבעים: אדום, שחור, לבן וצהוב, המסמלים את המדינות הפדרליות של מלאיה. צבעים אלה מופיעים על דגלי המדינות (אדום, שחור וצהוב מופיעים על דגל נגרי סמבילן; שחור ולבן על דגל פהנג; שחור, לבן וצהוב על דגל פרק; ואדום וצהוב על דגל סלנגור).
שאר חלקי מגן האבירים מסמלים את ארבע המדינות האחרות: עץ הדקל וגשר בצידו השמאלי של המגן המסמלים את פננג; עץ המלאקה בצידו הימני מסמל את מדינת מלאקה; בתחתית המגן, משמאל, סימלה של סבה, הקרן מימין מסמלת את סראוואק.
פרח ההיביסקוס שבמרכז חלקו התחתון של המגן הוא הפרח הלאומי של מלזיה.
טיסנאות חופשית

טיסנאות חופשית היא תחום ספורט בינלאומי במסגרת ענף הטיסנאות, שבו מטרת המתחרה לגרום לטיסן חופשי, הטס ללא התערבות המטיס או חיבור כלשהו לקרקע, לשהות זמן מקסימלי באוויר.
ספורט זה משלב את הצורך ברמת דיוק גבוהה בבניית הטיסנים ואיזונם מראש, כמו גם הבנה ושימוש בטכנולוגיות מתקדמות, ידע והבנה באווירודינמיקה, היכרות והבנה בנושאי מזג אוויר וזרמי אוויר, כושר גופני ויכולת הטסה גבוהה.

טיסנאות חופשית בישראל

בישראל כ-21 מועדונים (סניפים) של קלוב התעופה לישראל, הפזורים בכל רחבי הארץ, מנהריה שבצפון ועד באר שבע בדרום.
הפעילות הטיסנאית מתאפיינת בבניית טיסנים, תוך שימוש בטכנולוגיות מתקדמות כגון חומרים מרוכבים וכדומה, איזון והטסת הטיסנים כשלב אימון והשתתפות בתחרויות השונות.
התחרויות הארציות והבינלאומיות, נפרדות על פי סוגי הטיסנים כמובן, מתקיימות לרוב בדרום הארץ, בשטחים חקלאיים מישוריים פתוחים, כמו אלה שליד היישובים אורים, צאלים ואשלים, בשטחי הטסה קטנים יותר ליד פלמחים, מגידו ובני ציון ובאולמות ספורט שונים.
במהלך השנה מתקיימות כ-8 תחרויות עיקריות, במחלקות הבינלאומיות, שבהן מתחרים הטיסנאים על הזכות לייצג את נבחרות ישראל באליפויות אירופה והעולם, כמו גם תחרויות רבות נוספות במחלקות הפנים ארציות, תחרויות אזוריות וכדומה.
המרגל האבוד בריו דה ז'ניירו

רקע כללי

הסרט הוא המשך לקהיר, קן המרגלים שיצא בשנת 2006. הסרט משך 260,000 צופים יותר מפתיחת הסרט הקודם. ז'אן דוז'רדן אומנם פסל רעיון לסרט שלישי, אך בספטמבר 2019 אישר כי ישתתף בצילומי סרט שלישי בסדרה. הדמות היחידה החוזרת היא לסיגנאק, מפקדו של דה לה באת'. עם זאת, בעוד שבסרט הראשון את לסיניאק גילם קלוד ברוסט. בשל מותו, את הדמות גילם פייר בלמאר.

פרודיה

הסרט הוא המשך לסדרת הסרטים בהפקת Eurospy "סוכן חשאי 117" משנות החמישים והשישים של המאה הקודמת, אשר התבססו על סדרת רומנים מאת ז'אן ברוס, סופר פופולרי צרפתי פורה. הדמות הראשית בסדרה היא סוכן חשאי של השירות החשאי הצרפתי (SDECE), הוברט בוניסור דה לה באת', הידוע גם בשם הצופן OSS 117. את הדמות מגלם ז'אן דוז'ארדן.
עם זאת, במקום להתייחס ברצינות לז'אנר, הסרט מעניק פרודיה לסדרה המקורית של אנדרה הונבל OSS 117 וסרטי ריגול אחרים כמו Se Tutte le Donne del Mondo עם ראש פסל ישו הגואל. הפרודיה הבולטת היא כלפי סדרת ג'יימס בונד. כמו כן, נעשה שימוש בטכניקת התמונה החדישה הפופולרית, המציגה מספר חלונות עם חזרה חלקית ומלאה של תמונות (בסצנת ההיכרות עם דולורס קולצ'וב). הסרט מהווה גם פרודיה על ורטיגו של אלפרד היצ'קוק ומזימות בינלאומיות כשבגדיו של דה לה באת' עוצבו בהשראת הארפר וריהוט הסט בהשראת סרטי מאט הלם של דין מרטין.
הסרט נפתח ונסגר עם שירי דין מרטין ועושה שימוש חוזר בקטעים מתוך ההצגה הגדולה ביותר בתבל (1952).
דאסו ראפאל

מאפיינים

הראפאל כולל בתוכו מגוון רחב מאוד של טכנולוגיות חדשות, כולל טכנולוגיות חמקנות ממכ"ם. עם זאת, בתחום זה הוא אינו משתייך לדור החדש של מטוסי הקרב (כגון ה-F-117 או ה-B-2 האמריקאיים). הוא מצויד בזוג כנפי דלתא בזווית חדה וכן בזוג קאנארדים פעילים קדמיים. מערכת בקרת טיסה ספרתית ובעלת שתי מערכות גיבוי ספרתיות ועוד שתי מערכות גיבוי אנלוגיות, לכל מערכת מקור חשמלי עצמאי.
במהלך הייצור נעשה שימוש רב בחומרים מרוכבים כגון סיבי פחמן וקוולאר, ואף בסגסוגות ליתיום-אלומיניום. המטוס מצויד בשני מנועי M88-2 E4 של חברת SNECMA המפיקים דחף מקסימלי של 75kN (קילו-ניוטון) כל אחד עם מבער אחורי. המטוס (ככל מטוסי הקרב המודרניים) מסוגל גם לשאת מכלי דלק נתיקים וכן להיות מתודלק באוויר ממטוס תדלוק. עם מכלי דלק נתיקים, יכול המטוס לשאת כעשרת אלפים ליטרים קרוסין.
בגרסה הימית קיימת מערכת מיוחדת האוגרת אנרגיה בכן הנסע בעת הבלימה, כך שאנרגיה זו תוכל לשמש את המטוס לאחר מכן על-מנת לסייע לו בהמראה הקצרה מסיפון נושאת המטוסים, ללא צורך להיעזר ב"מקפצה" בקצה מסלול ההמראה.
סמל קוריאה הדרומית

סמל קוריאה הדרומית מורכב מסמל היין-יאנג כפי שהוא מוצג בדגל קוריאה הדרומית, מוקף בחמישה עלי כותרת מעוצבים וסרט הנושא את הכיתוב "הרפובליקה של קוריאה" (בתעתיק מקוריאנית: דאיהן מינגוק).
הסמל נכנס לשימוש ב-1963.
אהבה מעבר לפינה

עלילה כללית

העונה הראשונה של הסדרה זכתה לתואר "הטלנובלה הנצפית ביותר" ב-2004.

עונה ראשונה

עלילת העונה הראשונה עוקבת אחר מלחמת חברות, כשרשת פיצריות מחליטה לפתוח סניף, לצד פיצרייה שכונתית קטנה. במקביל לעלילה זו, נוצר סיפור אהבה בלתי אפשרי בין אלונה (איה קורן), בתה של בעלת הפיצרייה השכונתית, וליאור (יהודה לוי), בנו של בעל הרשת. במהרה סיפור אהבה זה הופך לדילמה משפחתית קשה. במשך העלילה נוצרים לדמויות הרבות סיפורי אהבה, חברות, דילמות וקשיים.

עונה שנייה

אלונה, לכאורה, מפילה את עוברה וטסה להודו. ליאור מתגעגע אליה, ופוגש את קרן (רננה רז), וזאת מנסה לגנוב ממנו כסף בשל בקשת אחיה. במהלך העונה קרן מתחרטת על מעשייה והיא וליאור הופכים לחברים. בעונה זו מתגלה שלאביה של שירלי (אגם רודברג) ואלונה יש בת נוספת מאישה אחרת, ומכאן העלילה מתחילה להסתבך. במהלך העונה קרן וליאור נפרדים, ובפרק האחרון לעונה חוזרים להיות חברים.

עונה שלישית ואחרונה

בתחילת העונה מתגלה, כי אלונה נהרגה בתאונת דרכים בהודו. קרן עוזבת את ליאור, וליאור מגלה שיש לו בת בשם גאיה מאלונה. ובכך מתברר, כי אלונה מעולם לא הפילה את עוברה. ליאור פוגש את דנה (מלי לוי), מתאהב בה, אך בהמשך העונה הוא מגלה, כי הוא מאוהב בשירלי, אחותה של אלונה. בפרק סיום הסדרה שירלי וליאור הופכים לזוג, דניאלה וליאור משלימים והכל חוזר למקומו בשלום.
יחסי איחוד האמירויות הערביות–קפריסין

פלישת טורקיה לקפריסין

לאחר פלישת טורקיה לקפריסין בשנת 1974 הכלכלה הקפריסאית קרסה. יזמים קפריסאים רבים הפעילו את העסקים שלהם באיחוד האמירויות, וההכנסות שקיבלו מעסקיהם, עזרו לבנייה מחדש של הכלכלה.

מרכז הסחר הקפריסאי בדובאי

מרכז הסחר עבור רפובליקת קפריסין הוקם בשנת 1977 בדובאי, והוא אחד ממרכזי הסחר הראשונים שהוקמו בעיר. הוא הוקם על ידי משרד המסחר, התעשייה והתיירות הקפריסאי במטרה להגדיל את היצוא של קפריסין, ויצירת הזדמנויות עסקים עם מדינות המפרץ הפרסי.

הסכמים

ב-27 בפברואר 2011, שתי המדינות חתמו על אמנה למניעת כפל מס ואמנה להגנת השקעות, הדבר בא לעודד יותר השקעות בקפריסין.

שגרירים

שגריר איחוד האמירויות בקפריסין הוא עבדול-ואהב נאסר אל-נג'ר, ושגריר קפריסין באיחוד האמירויות הוא וסיליס פולמיטיס.
גדי פולק

גדי פּוֹלַק הוא אמן חרדי ממוצא רוסי העוסק בעיקר באיור ספרים, ועובד רבות בשיתוף פעולה עם הרב ברוך חייט.

ביוגרפיה

גדי פולק נולד באודסה שבברית המועצות. משפחתו הייתה משפחה של מוזיקאים, וזו גם הקריירה שיועדה לו. הוא למד פסנתר במשך 4 שנים, אך בגיל 10 ביקש מאביו ללכת לבית ספר לאומנות. בגיל 15 ניסה להתקבל לאקדמיה לאומנות, במגמת פיסול. לדבריו, העדיף פיסול משום שלא אהב להתעסק עם צבעי שמן. הוא לא התקבל, ולפיכך חזר הביתה ושימש במשך שנה כשוליה של אמן מפורסם. לאחר שנה הוא התקבל לאקדמיה, שם למד במשך 4 שנים. לאחריהן שירת בצבא הסובייטי במשך שנתיים; לאחר חצי שנה של שירות הוא עבר לשרת בעיתון של הצבא, כגרפיקאי. לאחר סיום השירות הצבאי עבד בחברת פרסום. לאחר כמה שנים עלה לישראל, שם חזר בתשובה. לדבריו, הקטליזטור שלו לחזרה בתשובה היה לאחר שכומר ביקש ממנו לאייר עבורו תנ"ך. לאחר שעלה לארץ למד לימודים מלאים בישיבה. היא נישא בארץ והוא מתגורר בקריית ספר. בבקרים הוא לומד בכולל עם הצייר דוד גולדשמיט, המתגורר אף הוא בשכונה.
כיום הרב גדי מוביל בלוג באתר "תולדות.רו" ועונה שם לשאלות ( ברוסית ).

עבודתו המקצועית

לאחר נישואיו פנה פולק ליוני גרשטיין, אמן חרדי מפורסם, וביקש ממנו להשיג לו לקוחות לאיור ספרים. בהמשך פגש את הרב ברוך חייט, אז החל שיתוף הפעולה הפורה שלהם והוא הוציא עמו מספר רב של ספרים. בהמשך החל פולק להוציא ספרים משלו כשהוא כותב ומאייר את תוכנם. חלק מספריו תורגמו לאנגלית ורוסית.
צ'ילה במשחקים האולימפיים לנוער

אולימפיאדת הנוער סינגפור (2010)

המשלחת הראשונה של צ'ילה למשחקים האולימפיים לנוער הייתה לאולימפיאדת הנוער סינגפור. המשלחת כללה 50 ספורטאים שהתחרו בעשרה ענפי ספורט והייתה המשלחת הגדולה ששלחה צ'ילה עד כה. המשלחת זכתה במדליית זהב יחידה. המשלחת הגיעה להישגים בענף הכדורגל עם זכיית נבחרת הנערות במדליית הזהב, באתלטיקה עם העפלה לגמר וסיום במקום השישי בהדיפת כדור ברזל נערים, ובטריאתלון עם סיום במקום ה-12 בטורניר הנערות.  המשלחת גם השתתפה בתחרויות בענפים אופניים, הוקי שדה, התעמלות, כדורסל, רכיבה, שחייה ושיט אך ללא הגעה להישגים משמעותיים.

אולימפיאדת הנוער נאנג'ינג (2014)

המשלחת לאולימפיאדת הנוער נאנג'ינג מנתה 15 ספורטאים שהתחרו בתשעה ענפי ספורט. המשלחת לא זכתה במדליות. ספורטאי המשלחת הגיעו להישגים בענפים חתירה עם סיום במקום החמישי בתחרות הזוגות לנערות ובטריאתלון עם דירוג במקום החמישי בטורניר הנערים. ספורטאי המשלחת גם התחרו בענפים אתלטיקה, הרמת משקולות, טאקוונדו, רכיבה, קרב חמש מודרני, שחייה ושיט אולם לא הגיעו להישגים משמעותיים.

אולימפיאדת הנוער אינסברוק (2012)

צ'ילה השתתפה לראשונה במשחקי החורף האולימפיים לנוער באולימפיאדת הנוער אינסברוק ושלחה משלחת המונה חמישה ספורטאים שהתחרו בשלושה ענפי ספורט. ספורטאי המשלחת הגיעו להישג בענף הגלישת שלג עם העפלה לגמר וסיום במקום התשיעי בתחרות הנערים בגלישה בסגנון מדרון. המשלחת לא הגיעה להישגים משמעותיים בענפים סקי אלפיני וסקי בסגנון חופשי.

אולימפיאדת הנוער לילהאמר (2016)

המשלחת לאולימפיאדת הנוער לילהאמר כללה שמונה ספורטאים שהתחרו בארבעה ענפי ספורט. בניגוד לאולימפיאדת הנוער אינסברוק המשלחת לא הגיעה להישגים משמעותיים. ספורטאי המשלחת התחרו בענפים גלישת שלג, סקי אלפיני, סקי בסגנון חופשי וסקי למרחקים.
פביאן לוסטנברגר

קריירה

הקריירה המקצוענית של לוסטנברגר החלה במועדון השווייצרי לוצרן, בו ערך את הופעת הבכורה בקיץ 2005. תוך זמן קצר הפך לשחקן קבוע בהרכב הראשון של הקבוצה. והיה חלק מסגל הנבחרת הצעירה של שווייץ.
בקיץ 2007 עבר לוסטנברגר להרטה ברלין, אז בבונדסליגה, תמורת 1.5 מיליון אירו, וחתם על חוזה לחמש שנים. את שערו הראשון בקבוצה הבקיע בדצמבר 2007 במשחק ההפסד 2-1 לנירנברג. לאחר ירידת הקבוצה לבונדסליגה השנייה האריך לוסטנברגר את חוזהו בשנתיים נוספות עד יוני 2014.
בקיץ 2019 עזב לוסטנברגר את הרטה ברלין לאחר 12 שנים, וחתם ביאנג בויז ברן השווייצרית.
היי! בינבה

תקציר העלילה

הסדרה מתמקדת בבובי, נער צעיר אשר חלם תמיד על מכונית משלו ובבינבה, מכונית צהובה קטנה ומדברת שבקעה מתוך ביצה מוזרה בתוך משחטת רכב. בובי, אשר שומע אותה בוכה, יוצא לעזרתה רגע לפני שהיא נהרסת, ומאז הם נעשים חברים טובים. בינבה, בובי והכלב שלו, פונפון, יוצאים יחדיו למסע הרפתקאות בעולם במטרה למצוא את אמהּ של בינבה. הם נאלצים להתחמק מזעם הרשע שמנסה לתפוס את בינבה בכל הזדמנות.
במהלך המסע הם עוברים הרפתקאות רבות, ועוזרים לאנשים בהם הם נתקלים בדרכם. הם גם נתקלים במכוניות מדברות אחרות עמן בינבה מתחרה, אך בינבה תמיד מנצחת בזכות הכוח והמהירות שהיא מקבלת כאשר היא מריחה פרחים. בסוף הסדרה החבורה מוצאת את אמהּ של בינבה.

השפעות תרבותיות

בעקבות הפופולריות של הסדרה בישראל, נעשה נפוץ השימוש בכינוי "בימבה" (שיבוש נפוץ ונוח יותר להגייה של "בינבה") בעבור צעצועי פעוטות בצורת מכונית שניתן לשבת עליה.
כמו כן, הכינוי "בימבה" היה נפוץ למכונית מסוג פולקסוואגן חיפושית.
כתב יד מינכן 95

כתב יד מינכן 95 – הוא כתב היד היחיד השלם של התלמוד הבבלי. כתב היד נכתב לפי הקולופון שבסופו בי"ב כסלו שנת ק"ג לאלף השישי (19 בנובמבר 1342).  כתב היד שוכן בספרית מדינת בוואריה במינכן. 
כתב יד זה היה הבסיס למפעלו של הרב רפאל נתן נטע רבינוביץ – דקדוקי סופרים, וכך הוא כותב בהקדמה למפעלו הגדול, בהתייחס לכתב יד זה:
זה כארבע שנים אשר באתי פה מינכען ומצאתי בעקד הספרים אשר למלך יר"ה [=ירום הודו] ש"ס כתב יד נכתב כולו בכרך אחד. וכאשר עיינתי בתוכו מצאתיו מלא ברכת ה' בגרסאות ונוסחאות שונות השונות מנוסח הנדפס לפנינו והמה מסכימות לגירסת הראשונים ז"ל ולסדר משנתם ובהרבה מקומות בגמרא שהוקשה לי בהמה (=בהם) מצאתי בו גרסה נכונה וישרה. אמרתי עת לעשות לה' ובמקום שאין איש אשתדל להיות איש, וקיבלתי עלי לכבוד שמים ולכבוד התורה את הטורח העצום והמלאכה הכבדה להעתיק את כל השנויים והחילופים אשר אמצא בו ולא אזוז מפה עד אשר אבא למרום קיצו של התלמוד כולו. [...] ובעזר ה' קרבתי אל המלאכה הנכבדה בשלישי לחודש אלול תרכ"ג [=18 באוגוסט 1863] ואעבד בה עד ראש חודש אלול תרכ"ה [=1865] כשתי שנים רצופים בלי ביטול ורפיון כל היום וחלק גדול מהלילה ביגיעה רבה ועצומה...

מבנה כתב היד

כתב היד נכתב על קלף והוא כרוך בכרך אחד גדול בן 577 דפים. הוא כתוב בכתיבה אשכנזית טיפוסית וכנראה נכתב בצרפת. כתב היד מכיל את כל הטקסט של התלמוד הבבלי למעט חיסרון של כשני דפים ובנוסף ישנם בו תוספות חשובות אחרות. המשניות שיש עליהן תלמוד בבלי, כתובות בכתב יד גדול יותר בצדו הפנימי של הטקסט התלמודי. 
בסדר כתיבת המסכתות קיימים שינויים מסוימים מהמקובל בימינו. כתב היד מכיל לפי הסדר:
1.ברייתא דמלאכת המשכן
2.שיר
3.סדר עולם רבה
4.בבלי – החל מסדר מועד
5.מסכת ברכות
6.בבלי – סדר נשים
7.מסכת נדה
8.סדר נזיקין (ללא מסכת אבות)
9.סדר קדשים
10.משניות – סדר זרעים (למעט מסכת ברכות)
11.משניות סדר טהרות (ללא מסכת נדה)
12.מסכת דרך ארץ
13.פרקי בן עזאי
14.מסכת כלה
15.מסכת סופרים
16.מסכת גרים
17.סדר תנאים ואמוראים
18.טופסי שטרות
19.תקנות רבינו גרשום
20.תקנות רבינו תם
21.יחוס ר יהוספיה (מגיה כתב היד)

ערכו של כתב היד

כאמור עיקר חשיבותו של כתב היד הוא בהיקפו – כל התלמוד הבבלי כולו. וכן העובדה שהוא היה מוכר לחוקרים ורבנים עוד במאה התשע עשרה. לרבינוביץ בעבודתו על דקדוקי סופרים לא היה כתב יד מקביל, והוא ייחס חשיבות רבה לכתב יד מינכן, אך גם הוא כותב בהקדמתו שיש מקומות "אשר נוסח הכתב יד מוטעית...".
במחקר מקובל לומר שיש לכתב יד זה חסרונות רבים וזאת ביחס לכתבי יד אחרים ולקטעי הגניזה. כבר רבינוביץ כתב שיש בכתב היד שיבושים רבים בהם שיבושי שמות. פירושו של רש"י והגהותיו היו ידועים לסופר כתב היד, ורבים מהגהותיו של רש"י חדרו לכתב היד, מה שמונע מחוקרים למצוא בכתב היד נוסח קדום יותר מלפני תקופת רש"י. פרופ' שמא פרידמן כתב שהנוסח מרבה להסתמך על מקבילות, מה ששוב מונע גישה לנוסח מקורי. כתב היד הוא אשכנזי, אם כי יש הבדלים בין מסכתות שונות במסורת הנוסח שלו, כנראה משום שהוא העתיק מכתבי יד שונים במסכתות שונות.

מהדורות

מהדורה ראשונה של צילום כתב היד יצאה בליידן בשנת תרע"ב (1912). 
מהדורת צילום של מהדורה זו יצאה בירושלים בשנת תשל"א. 
כיום ניתן לצפות בכתב היד באיכות טובה באתר הספרייה במינכן.
אברהם יסקי

ביוגרפיה

יסקי נולד באביב 1927 בקישינב שבממלכת רומניה (כיום במולדובה). בשנת 1935 עלה עם משפחתו לארץ ישראל והתגורר בתל אביב. למד אדריכלות בטכניון. שירת בצה"ל במלחמת העצמאות, ולאחריה שב ללימודיו וסיים ב-1951. מאז ועד מותו היה פעיל כאדריכל. בראשית דרכו פעל כשותף עם שמעון פובזנר (1954–1955) ועם אמנון אלכסנדרוני (1955–1965). בשנת 1965 ייסד את משרד האדריכלות ותכנון הערים שלו, שאליו הצטרפו יעקב גיל  (ב-1970), ויוסי סיוון (ב-1973). לימים, בשנת 1990, הצטרף כשותף בנו של יסקי, ד"ר יעקב יסקי, בעל תואר דוקטור באדריכלות מאוניברסיטת קרנגי מלון (1981), וב-1992 פרש גיל מהשותפות. כיום מונה המשרד כ-70 עובדים, מהם 36 אדריכלים. במהלך שנות פעילותו זכה המשרד בפרסים רבים.
בשנים 1979–1983 כיהן יסקי כחבר מועצת עיריית תל אביב. בהמשך כיהן כנשיא לשכת המהנדסים והאדריכלים (1987–1993).
משנת 1987 עד 1991 היה פרופסור חבר בפקולטה לאדריכלות בטכניון, ובשנים 1994–1998 היה ראש בית הספר לאדריכלות באוניברסיטת תל אביב.
זכה על עבודותיו בפרסים חשובים, בהם פרס רוקח (1957 ו-1976), פרס רכטר (1970, על תכנון בית החולים הרצפלד בגדרה,) פרס קפלן (1975) ופרס ישראל לאדריכלות (1982).
בשנת 2007 הוציא האדריכל וחוקר התרבות שרון רוטברד בהוצאת בבל את הספר "אברהם יסקי, אדריכלות קונקרטית", המסכם את פועלו של יסקי מראשית שנות ה-50 ועד היום.
נפטר ממחלה ב-27 במרץ 2014.
קשר עיר

עלילה

אווה נשואה בנישואים לא מאושרים לרובי ואם לילד, היא עובדת בחנות ונפגעת מהלנת שכר.
נישואיה מתדרדרים עמוק יותר עם שובו לארץ של עמנואל, מאהבה לשעבר של אווה וחברו לספסל הלימודים של רובי.
ייז'י פבלנקה

קריירת מועדונים

פבלנקה שיחק לאורך שנים בנוער של באניק אוסטרבה, ובעונת 2012/13 ערך את הופעת הבכורה שלו בקבוצה הבוגרת. הייתה זו ההופעה היחידה של פבלנקה באותה עונה, אך בעונת 2013/14 הוא כבר הפך לשחקן הרכב וערך 20 הופעות ליגה במדי באניק אוסטרבה. בעונה זו סיים פבלנקה עם הקבוצה במקום העשירי בליגת העל הצ'כית. בעונת 2014/15 ערך פבלנקה 30 הופעות ליגה, ולמעשה שיחק את מלוא הדקות של קבוצתו, וסיים עם הקבוצה במקום ה-13 בליגה. את עונת 2015/16 פתח פבלנקה בבאניק אוסטרבה, אך במחצית העונה נמכר לסלביה פראג תמורת 380 אלף אירו. עד לתום עונת 2015/16 ערך פבלנקה שמונה הופעות ליגה במדי סלביה פראג, וסיים עימה במקום החמישי בליגה. בעונת 2016/17 רשם פבלנקה עונת שיא בסלביה פראג, בסיומה זכה באליפות הליגה הצ'כית, כשהוא סופג 22 שערי ליגה בלבד ב-30 הופעות. באותה עונה השתתף פבלנקה עם סלביה פראג במוקדמות הליגה האירופית, שם הודחה קבוצתו לאחר שני סיבובי מוקדמות, על ידי ריו אבה.
לאור יכולתו הטובה של פבלנקה, הוא חתם בקיץ 2017 בורדר ברמן מהבונדסליגה על חוזה לשלוש שנים, כאשר ורדר ברמן העבירה תמורתו לסלביה פראג שלושה מיליון אירו. בעונת הבכורה שלו במועדון, 2017/18, פבלנקה סיים עם הקבוצה במקום ה-11 כשהוא מציג יכולת טובה מאוד. בעונת 2018/19 עצר פבלנקה שלושה פנדלים בדו-קרב הפנדלים מול בורוסיה דורטמונד במסגרת שמינית גמר הגביע הגרמני, שהסתיים בתיקו 3-3 לאחר 120 דקות, ובכך סייע לקבוצתו להעפיל לרבע הגמר.

קריירה בינלאומית

פבלנקה ערך חמש הופעות במדי נבחרת צ'כיה בכדורגל עד גיל 21. במרץ 2015 נקרא פבלנקה לראשונה לסגל נבחרת צ'כיה הבוגרת, וישב על הספסל במשחק ידידות מול סלובקיה. בנובמבר 2016 ערך פבלנקה את הבכורה שלו בהרכב נבחרת צ'כיה, במשחק ידידות מול דנמרק.
דויד דיגס

ביוגרפיה

דיגס נולד באוקלנד שבקליפורניה, בנם של אם יהודיה ואב אפרו-אמריקאי. הוריו נתנו לו את השם דויד כפי שנהגה בעברית, לטענתו מכיוון שאחת ממשמעויות השם היא "אהוב". בתקופת התיכון הצטיין באתלטיקה כרץ משוכות. בשנת 2000 החל ללמוד באוניברסיטת בראון, הוא זכה בפרס אתלט השנה הראשונה המצטיין מטעם האוניברסיטה והיה חבר בלהקת ראפ של סטודנטים בשם "Soul Cypher", ב-2004 סיים תואר ראשון בתיאטרון. 
הוא חזר לקליפורניה וב-2009 הקים עם שניים מחבריו את להקת ההיפ הופ "קליפינג." בה שר ראפ. בנוסף הוא חבר בהרכבים מוזיקליים אחרים, הוציא אלבום יחד עם רפאל קאסל וכן אלבום סולו בשם "Small Things to a Giant". 
הוא הופיע כשחקן בסדרות הטלוויזיה "חוק וסדר: מדור מיוחד", "The Get Down" ו"שחור-כזה". הוא כתב וביצע את שיר הראפ "Parlez-Vous Rap" עבור הסרט "זוטרופוליס". ב-2017 שיחק בסרט הקולנוע פלא.
ב-2015 הצטרף לצוות המחזמר "המילטון" וגילם תפקיד מרכזי כפול של תומאס ג'פרסון ושל המרקיז דה לה פאייט. על תפקידו זכה באותה שנה בפרס לוסיל לורטל המוענק להצגות אוף ברודוויי בקטגוריית השחקן הטוב ביותר במחזמר, ובפרס עולם התיאטרון לשחקן החדש הטוב ביותר. בעקבות הצלחת המחזה החל להציג בברודוויי, ושם זכה דיגס ב-2016 בפרס טוני לשחקן הטוב ביותר במחזמר ויחד עם שאר צוות השחקנים זכה בפרס גראמי לאלבום המחזמר הטוב ביותר. ב-15 ביולי 2016 ערך את הופעתו האחרונה במחזמר. ב-2017 נתן את קולו לדמותו של דוס בסרט האנימציה "פרדיננד", והתארח בדמותו של פרי בסדרת הטלוויזיה הקומית "קימי שמידט הבלתי שבירה" שנוצרה על ידי טינה פיי ומשודרת בנטפליקס במשך 3 עונות.
החדשות בעירום

החדשות בעירום, "התוכנית שאין בה שום דבר להסתיר", הוא אתר מנויים הכולל מהדורת חדשות טלוויזיונית אמיתית. המופע מופק בטורונטו ומשודר מדי יום, עם פרקים באורך 25 דקות, 6 ימים בשבוע. מגישות התוכנית קוראות את החדשות בעירום מלא או מתפשטות תוך כדי הצגת מדורי החדשות. טלוויזיית החדשות בעירום היא שלוחה שלה המשודרת בתשלום או עבור מנוייה. החדשות בעירום גם שודרה לזמן קצר כתוכנית לילה מאוחרת בערוץ Citytv Toronto.
לצד הגרסה בשפה האנגלית, קיימת גם תוכנית החדשות בעירום יפן. גרסה איטלקית התקיימה למשך כמה שנים אך נסגרה. החדשות בעירום בספרדית התקיימה למשך זמן קצר בלבד. גרסה של מגישים זכרים באנגלית הושקה אך חדלה להתקיים ב-31 באוקטובר 2007.
רוב מגישות התוכנית גויסו באמצעות מודעות בעיתונים אלטרנטיביים בטורונטו. כאמור, רוב צוות התוכנית מגיע מאזור טורונטו. המופע כולל מדי פעם ראיונות רחוב המתבצעים על ידי שדרניות חדשות טופלס. ראיונות אלו מתאפשרים בזכות חוקי אונטריו לשוויון בנושא חשיפת החזה. מאז הקמת התוכנית בשנת 1999, התקיימה תחלופה רבה בין מגישי החדשות. שדרניות התוכנית כבר מופיעות כמעט בכל מדיום טלוויזיוני, עיתון ומגזין, (TV Guide, פלייבוי) וכן זכו בהופעות אורח רבות ברדיו, כולל בתוכניתו של הווארד סטרן.